b'\n_START_ARTICLE_\nDavid de Gal\xc2\xb7les\n_START_SECTION_\nAnys de joventut\n_START_PARAGRAPH_\nRhygyfarch, l\'autor de finals del segle XI que en va fer l\'hagiografia, digu\xc3\xa9 que David era fill de sanctus rex ceredigionis. Aquesta frase s\'ha interpretat de formes diverses: per una banda, Sanctus s\'ha considerat com a nom propi i els cristians gal\xc2\xb7lesos la llegien com Sandde, rei de Ceredigion; per una altra banda, en llat\xc3\xad aquesta frase es pot llegir simplement com a Sagrat rei de Ceredigion. El rei de Ceredigion en l\'\xc3\xa8poca del naixement de David hauria estat Usai, fill del rei Ceredig, fundador del regne. D\'acord amb Rhygyfarch, Sandde era germ\xc3\xa0 d\'Usai i, com a m\xc3\xa0xim, hauria regnat sobre una part de Ceredigion. La seva mare va ser la futura santa Non, filla de lord Cynyr de Caer Goch (a Sir Benfro), que va donar a llum dalt d\'un penya-segat en el transcurs d\'una violenta tempesta. Es creu que David fou educat per sant Paul\xc3\xad de Gal\xc2\xb7les a l\'abadia de Hendy-gwyn (Sir Gaerfyrddin).\n_START_SECTION_\nMonaquisme\n_START_PARAGRAPH_\nEl futur sant obtingu\xc3\xa9 l\'anomenada fent de professor i predicador, i fundant monestirs (com els de Llangyfelach, Llanarthne i Betws) i esgl\xc3\xa9sies a Gal\xc2\xb7les, Cornualla i Bretanya en una \xc3\xa8poca quan les tribus ve\xc3\xafnes (les que acabarien formant Anglaterra tres-cents anys m\xc3\xa9s tard) eren predenominantment paganes. Li fou atorgat un bisbat, presid\xc3\xad dos s\xc3\xadnodes i viatj\xc3\xa0 en pelegrinatge a Jerusalem (on fou ungit bisbe pel patriarca) i a Roma. Fund\xc3\xa0 un monestir en el poble conegut actualment per Tyddewi, en la remota i inh\xc3\xb2spita vall de "Glyn Rhosyn", al comtat de Sir Benfro; en el futur, en el mateix lloc on s\'al\xc3\xa7aria la catedral de Sant David._NEWLINE_La regla mon\xc3\xa0stica de sant David prescrivia que els monjos havien de llaurar ells mateixos, sense animals de tir; beure \xc3\xbanicament aigua; menjar \xc3\xbanicament pa amb herbes; i passar els vespres pregant, llegint i escrivint. Les possessions personals no eren permeses, i dir "el meu llibre", una transgressi\xc3\xb3. Personalment, men\xc3\xa0 una vida simple i asc\xc3\xa8tica, ensenyant els seus deixebles a no menjar carn o abstenir-se de la cervesa. El seu s\xc3\xadmbol, que tamb\xc3\xa9 ho \xc3\xa9s de Gal\xc2\xb7les, \xc3\xa9s el porro._NEWLINE_El miracle m\xc3\xa9s conegut atribu\xc3\xaft a sant David ocorregu\xc3\xa9 quan predicava a una gernaci\xc3\xb3 en el s\xc3\xadnode de Llanddewi Brefi. Quan alguns dels m\xc3\xa9s allunyats s\'exclamaren que no el veien ni el sentien, el terra a dessota el sant s\'al\xc3\xa7\xc3\xa0 i form\xc3\xa0 un monticle a fi que tothom el pogu\xc3\xa9s veure, i un colom blanc es pos\xc3\xa0 aleshores a la seva espatlla (un senyal segur de la gr\xc3\xa0cia de D\xc3\xa9u). Una explicaci\xc3\xb3 m\xc3\xa9s prosaica del fet \xc3\xa9s que David de Gal\xc2\xb7les hauria demanat a la gent que el segu\xc3\xads a un tur\xc3\xb3 proper._NEWLINE_El document que relata molta de la hist\xc3\xb2ria tradicionalment associada al sant \xc3\xa9s el Buchedd Dewi, una hagiografia escrita per Rhygyfarch a les darreries del segle XI. Un dels prop\xc3\xb2sits de l\'autor fou que el document don\xc3\xa9s suport a l\'esgl\xc3\xa9sia gal\xc2\xb7lesa, la independ\xc3\xa8ncia de la qual perillava com a resultes de la invasi\xc3\xb3 normanda d\'Anglaterra el 1066._NEWLINE_William de Malmesbury escrigu\xc3\xa9 que sant David visit\xc3\xa0 Glastonbury amb la intenci\xc3\xb3 de dedicar-hi l\'abadia, a la que volia fer donaci\xc3\xb3 d\'un altar de viatge adornat amb un gran safir. All\xc3\xad se li aparegu\xc3\xa9 Jes\xc3\xbas, que digu\xc3\xa9 que "l\'esgl\xc3\xa9sia ja havia estat consagrada per ell mateix, que l\'havia dedicada a la seva mare, i que no seria apropiat que mans humanes la tornessin a dedicar". El sant ced\xc3\xad a aquesta visi\xc3\xb3 i, en comptes de la rededicaci\xc3\xb3, encarreg\xc3\xa0 que s\'ampli\xc3\xa9s l\'abadia per la banda est de l\'Esgl\xc3\xa9sia Vella (ampliaci\xc3\xb3 confirmada arqueol\xc3\xb2gicament el 1921). Un manuscrit posterior relaciona un altar de safir entre els b\xc3\xa9ns que el rei Enric VIII confisc\xc3\xa0 a l\'abadia quan la dissoluci\xc3\xb3 d\'aquesta, un miler d\'anys m\xc3\xa9s tard; hom diu que aquest safir podria formar part en l\'actualitat de les joies de la corona anglesa.\n_START_SECTION_\nMort\n_START_PARAGRAPH_\nEs diu que David visqu\xc3\xa9 m\xc3\xa9s de cent anys, i que mor\xc3\xad en dijous, l\'1 de mar\xc3\xa7 (en l\'actualitat el Dia de Sant David). La tradici\xc3\xb3 conta que "el monestir s\'ompl\xc3\xad d\'\xc3\xa0ngels quan Crist acoll\xc3\xad la seva \xc3\xa0nima". Segons Rhygyfarch, les seves darreres paraules foren les del serm\xc3\xb3 del diumenge anterior: "Visqueu joiosos, i conserveu la vostra fe i el vostre credo. Feu les petites coses que m\'heu vist fer o que heu sentit. Caminar\xc3\xa9 el sender que els nostres pares trepitjaren abans de nosaltres". Feu les petites coses (Gwnewch y pethau bychain) \xc3\xa9s encara avui una frase gal\xc2\xb7lesa molt coneguda, i ha estat font d\'inspiraci\xc3\xb3 per a molts._NEWLINE_David va ser enterrat a la catedral de Sant David (a Tyddewi) on el seu santuari es convert\xc3\xad en lloc de pelegrinatge durant l\'edat mitjana. A difer\xc3\xa8ncia de molts altres "sants" gal\xc2\xb7lesos de la seva \xc3\xa8poca, Sant David va ser oficialment reconegut pel Sant Pare Calixt II l\'any 1120 (o el 1123 segons altres fonts). La iconografia el representa com a bisbe amb un colom sobre l\'espatlla, de vegades dempeus dalt d\'un tur\xc3\xb3. \xc3\x89s patr\xc3\xb3 de Gal\xc2\xb7les, del comtat de Sir Benfro, dels vegetarians i dels poetes._NEWLINE_La vida i els ensenyaments de sant David han estat la font d\'inspiraci\xc3\xb3 de "Dewi Sant", una obra coral en set moviments del compositor gal\xc2\xb7l\xc3\xa8s Karl Jenkins.'